Ely Culbertson
Ely Culbertson, 1891-1955, amerikansk bridgespiller og -teoretiker, født i Rumænien. I 1923 giftede han sig med Josephine Murphy Dillon, lærer i auktionsbridge; de to udgjorde indtil skilsmissen i 1938 verdens stærkeste bridgepar. Culbertson så mulighederne i kontraktbridge, udgav fra 1929 tidsskriftet Bridge World og offentliggjorde sit eget meldesystem i 1930. 1931-32 vandt han "århundredets bridgematch" over Sidney Lenz og var bridgens ubestridt førende autoritet, indtil denne rolle i 1940'erne blev overtaget af Charles Goren. Culbertson tjente formuer på sine bøger; hans selvbiografi fra 1940 udkom på dansk i 1942: Livet er trumf.